Na temelju članka 78., stavka 1. Zakona o komunalnom gospodarstvu („Narodne novine“ broj 68/18, 110/18. – Odluka Ustavnog suda Republike Hrvatske i 32/20) i članka 18. Statuta Grada Križevaca („Službeni vjesnik Grada Križevaca“, broj: 4/09, 1/13, i 1/16, 1/18. i 3/18 - pročišćeni tekst, 3/20. i 1/21), Gradsko vijeće Grada Križevaca na 8. sjednici, održanoj 28. lipnja 2022. godine donijelo je

**ODLUKU**

**o izmjeni Odluke o komunalnom doprinosu**

 **na području Grada Križevaca**

Članak 1.

U Odluci o komunalnom doprinosu za području Grada Križevaca („Službeni vjesnik Grada Križevaca“ broj: 1/19 – u daljnjem tekstu: Odluka) članak 14. briše se.

Članak 2.

Članak 16. Odluke se mijenja i glasi:

„Članak 16.

Obveznici koji nemaju u vlasništvu nekretninu, a žive u braku ili izvanbračnoj zajednici te su svi članovi mlađi od 45 godina imaju pravo na umanjenje za:

* 10% za zajednicu bez djece,
* 20% za zajednicu s jednim djetetom,
* 30% za zajednicu s dvoje djece i
* 40% za zajednicu s troje ili više djece.

Uz zahtjev za umanjenje obveznik je dužan priložiti i dokumentaciju:

* Izvadak iz matice vjenčanih ili izjavu da živi sa partnerom u izvanbračnoj zajednici,
* izjavu da neće otuđiti predmetnu nekretninu najmanje 10 godina od dana izvršnosti Rješenja o komunalnom doprinosu i
* Potvrdu iz zemljišnih knjiga i katastra da nema u vlasništvu drugu nekretninu osim nekretnine na kojoj se gradi građevina koja je predmet obračuna komunalnog doprinosa.

Svi dokumenti se mogu priložiti u preslici, a Grad zadržava pravo zatražiti originalne dokumente na uvid.

Ukoliko se utvrdi nepoštivanje stavka 2. ovog članka obveznik gubi prava iz članka 1. ove odluke te je obvezan platiti razliku komunalnog doprinosa uvećanu za zakonsku zateznu kamatu.“

Članak 3.

Ova Odluka o izmjeni Odluke stupa na snagu osmog dana od dana objave u »Službenom vjesniku Grada Križevaca«.

KLASA: 024-01/22-01/0010

URBROJ: 2137-02-1/3-22-

U Križevcima, 28. lipnja 2022.

PREDSJEDNIK

Igor Frbežar

Obrazloženje

Smisao predmetnog prijedloga izmjene Odluke o komunalnom doprinosu na području Grada Križevaca jest da se izbriše članak 14, te izmijeni članak 16.

Naime, ovim izmjenama se briše članak 14. Odluke obzirom da je njime bilo predviđeno umanjenje komunalnog doprinosa za pasivne i niskoenergetske objekte jer je danas prilikom izgradnje to postao standard.

Naime, Izmjenama Zakona o gradnji ("Narodne novine" br. 153/13., 20/17., 39/19., 125/19.) izmijenjeni je članak 21. koji je stupio na snagu 31.12.2020. godine, te stavak 1. I 3. glase:

„Sve nove zgrade moraju biti »zgrade gotovo nulte energije“

„Glavni projekt zgrade, koji se prilaže uz zahtjev za izdavanje građevinske dozvole, mora biti izrađen u skladu s odredbama za zgrade gotovo nulte energije koje propisuje tehničkim propisom o racionalnoj uporabi energije i toplinskoj zaštiti u zgradama ministar.“

Nadalje, predlaže se da se izmijeni članak 16. Odluke.

Predmetni članak zbunjuje građane, nespretno je napisan, te smo pripremili ovu izmjenu da bude razumljiviji.

Često puta su obveznici plaćanja komunalnog doprinosa revoltirani jer su iz odredbe članka 16. iščitavali da imaju pravo na umanjenje bez obzira što su već ranije bili vlasnici stana, a sve radi rečenične konstrukcije „Obveznici koji grade prvu nekretninu„ međutim smisao odredbe jest da ako obveznik ima u vlasništvu ili suvlasništvu neku nekretninu, ne možete ostvariti navedeni popust.

Slijedom navedenog predlaže se da se donesu predložene Izmjene Odluke.

UPRAVNI ODJEL ZA PRAVNE I OPĆE POSLOVE